Diari Oficial de la Generalitat Valenciana


Sumari del DOGV 2873, del 20-11-1996 (1996/840054)

RESOLUCIÓ de 2 de febrer de 1996, de la directora general de Qualitat Ambiental, per la qual fa pública la declaració d'impacte ambiental sobre un projecte d'ampliació d'instal·lació de cogeneració, amb un quart motor de gasoil tipus B, que genera una potència de 849 KW mecànics, promogut per Athenea Energia, SL.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2873

Data del DOGV
:   20-11-1996

Secció del DOGV
:   ALTRES DISPOSICIONS

Número del document
:   1996/840054


Data del document
:   02-02-1996

Organisme emissor
:   Conselleria d'Agricultura i Medi Ambient

Tipus de document
:   Resolució

RESOLUCIó de 2 de febrer de 1996, de la directora general de Qualitat Ambiental, per la qual fa pública la declaració d'impacte ambiental sobre un projecte d'ampliació d'instal·lació de cogeneració, amb un quart motor de gasoil tipus B, que genera una potència de 849 KW mecànics, promogut per Athenea Energia, SL.   
Vist l'expedient 339/95-AIA sobre un projecte d'ampliació d'instal·lació de cogeneració, amb un quart motor de gasoil tipus B, que genera una potència de 849 KW mecànics, promogut per Athenea Energia, SL, amb domicili social a la carretera de Yecla s/n, 03547 Villena (Alacant).  
Vist que el projecte consisteix en la instal·lació d'un quart motor-alternador Guascor model SB-1100 de 849 KW mecànics (en l'actualitat ja en disposa de tres de la mateixa potència), per tal d'augmentar la capacitat de producció d'energia elèctrica, vapor d'aigua i aigua calenta.  
Vist que, en data 14 de desembre de 1995, el Servei Territorial d'Indústria i Energia d'Alacant va remetre el projecte i l'estudi d'impacte ambiental.  
Vist que ha sigut exposat al públic mitjançant un anunci en el Butlletí Oficial de la Província d'Alacant número 247, de 27 d'octubre de 1995, sense que s'hi hagen presentat al·legacions, segons un certificat del Servei Territorial d'Indústria i Energia d'Alacant, amb data d'entrada en aquesta Conselleria 14 de desembre de 1995,   
Vist que, en data 2 de gener de 1996, es van sol·licitar els informes sobre el control d'emissions corresponents a la cogeneració ja existent (tres motors), imposat com a condició en la declaració d'impacte ambiental 332/94-AIA.  
Vist que, en data 4 de gener de 1996, el promotor va remetre l'informe sol·licitat sobre les emissions en el cogenerador existent, realitzat per una empresa col·laboradora de l'administració.   
Atés que els resultats de l'informe sobre el control d'emissions corresponents a la cogeneració ja existent, remés pel promotor, recull un mesurament per cada motor existent dels següents contaminants: O2, CO2, CO, SO2, opacitat i temperatura.  
Atés que els resultats reflectits en l'informe compleixen els valors especificats en el quadre 2.2 (Instal·lacions que Utilitzen fuel), de l'annex IV (Nivells d'Emissió de Contaminants a l'Atmosfera per a les Principals Activitats Industrials Potencialment Contaminants de l'Atmosfera), corresponent al Decret 833/1975, de 6 de febrer, pel qual es desplega la Llei 38/1972, de 22 de desembre, de Protecció de l'Ambient Atmosfèric, si bé no es fa referència en cap moment a les emissions de partícules sòlides ni de NOx.  
Atés que el projecte examinat constitueix un dels supòsits fàctics en els quals resulta preceptiva la formulació d'una declaració d'impacte ambiental amb caràcter previ a la resolució administrativa que s'adopte per a l'aprovació definitiva de l'esmentat projecte, segons es desprén de l'article 5 de la Llei d'Impacte Ambiental i concordants del reglament que la desplega.  
Atés que en l'expedient s'han observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat Valenciana, i en les altres disposicions aplicables.  
Atés que l'article 5 de la Llei 2/1989 estableix que correspon a l'òrgan ambiental la declaració d'impacte ambiental dels projectes als quals s'aplique aquesta llei.  
Atés que el Reglament Orgànic i Funcional de la Conselleria de Medi Ambient, text refós aprovat per l'Ordre de 23 de juny de 1994, del conseller de Medi Ambient atribueix a la Direcció General de Qualitat Ambiental la competència per a la tramitació i formulació de la declaració d'impacte ambiental.  
Per tot això, fent ús de les facultats que tinc legalment atribuïdes, formule la següent declaració d'impacte ambiental:  
Primer  
Estimar acceptable, només a l'efecte ambiental, el projecte de cogeneració amb un quart motor de gasoil tipus B, que genera una potència de 849 KW mecànics, promogut per Athenea Energia, SL, d'acord amb les previsions de l'estudi d'impacte ambiental i les condicions i precisions següents:  
1) L'oli dels sistemes de lubricació, possibles vessaments, bateries, filtres procedents dels circuits de trasbals de l'oli, i en general qualsevol altra substància que puga ser catalogada com a residu tòxic i perillós, serà adequadament emmagatzemada i etiquetada, i entregada a un gestor autoritzat, segons allò disposat en el Reial Decret de 20 de juliol de 1988, número 833/1988, de Residus Tòxics i Perillosos. Pel fet de ser productora de residus tòxics i perillosos, l'empresa estarà subjecta a tot allò disposat en l'anterior Reial Decret, com també a la Llei 20/1986 de 14 de maig.  
2) Les emissions i immissions dels gasos d'escapament han de complir el Decret 833/1975, de 6 de febrer, pel qual es desplega la Llei 38/1972, de 22 de desembre de Protecció de l'Ambient Atmosfèric, com també les seues posteriors modificacions.  
Concretament, les emissions cal que estiguen en tot moment dins dels límits marcats pel quadre 2.2 (Instal·lacions que Utilitzen Fuel), per al cas particular de gasoil, de l'annex IV (Nivells d'Emissió de Contaminants a l'Atmosfera per a les Principals Activitats Industrials Potencialment Contaminants de l'Atmosfera), corresponent al mencionat decret.  
3) Tots els gasos d'escapament procedents de la combustió del cogenerador han d'eixir a l'exterior a través de fumerals, que compliran l'Ordre de 18 d'octubre de 1976, sobre prevenció i correcció de la contaminació industrial de l'atmosfera.  
4) Es dotarà la instal·lació de la infrastructura permanent, que s'adaptarà a les prescripcions de la normativa vigent com també recomanacions d'organismes reconeguts, que permeta, en qualsevol moment, la presa de mostres per al control, inspecció i vigilància del nivell d'emissions.  
5) Cal incorporar els silenciadors i equips necessaris per a la reducció dels nivells sonors, de forma que no es transmeta a possibles habitatges, cases i en general qualsevol edificació pròxima, més de 40 dB (A) diürns (de 08.00 a 22.00 h) ni més de 30 dB (A) nocturns (de 22.00 h a 08.00).  
6) S'ha de realitzar un control semestral dels nivells i de la composició de gasos emesos a l'atmosfera per una empresa col·laboradora de l'administració. El dit control complirà els requisits exigits en el Decret 833/1975, de 6 de febrer, pel qual es desplega la Llei 38/1972, de 22 de desembre, de Protecció de l'Ambient Atmosfèric, sent els resultats remesos a aquesta Direcció General.  
Els resultats de l'informe s'han de referir almenys als següents contaminants: partícules sòlides, CO, SO2, NOx (mesurat com a NO2), opacitat i temperatura dels gasos.  
7) A fi de reduir les emissions de NOx, s'aconsella la instal·lació d'un sistema catalític de reducció selectiva, o un altre procediment equivalent, que elimine gran part del contingut de NOx dels gasos d'escapament.  
Segon  
Notificar a les persones interessades que, contra aquesta resolució, pel fet de ser un acte de tràmit que no posa fi al procediment ni produeix indefensió, no es podrà interposar cap recurs, sense perjudici d'utilitzar els mitjans que estimen pertinents per defensar el seu dret.  
Tercer  
Publicar en el Diari Oficial de la Generalitat Valenciana aquesta declaració d'impacte ambiental.  
València, 2 de febrer de 1996.- La directora general de Qualitat Ambiental: Gloria Arnandis Boix.